CELEX: 62013TN0553
Language: lt
Date: 2013-10-17 00:00:00
Title: Byla T-553/13: 2013 m. spalio 17 d. pareikštas ieškinys byloje European Dynamics Luxembourg ir Evropaïki Dynamiki prieš Europos ITER įgyvendinimo ir branduolių sintezės energetikos vystymo bendrąją įmonę

14.12.2013   
            
            
               LT
            
            
               Europos Sąjungos oficialusis leidinys
            
            
               C 367/36
            
         2013 m. spalio 17 d. pareikštas ieškinys byloje European Dynamics Luxembourg ir Evropaïki Dynamiki prieš Europos ITER įgyvendinimo ir branduolių sintezės energetikos vystymo bendrąją įmonę
   
   (Byla T-553/13)
   2013/C 367/65
   Proceso kalba: anglų
   
      Šalys
   
   
      Ieškovės: European Dynamics Luxembourg SA (Etelbriukas, Liuksemburgas) ir Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atėnai, Graikija), atstovaujamos advokato D. Mabger
   
      Atsakovė: Europos ITER įgyvendinimo ir branduolių sintezės energetikos vystymo bendroji įmonė
   
      Reikalavimai
   
   Ieškovės Bendrojo Teismo prašo:
   
               —
            
            
               pripažinti negaliojančiu 2013 m. rugpjūčio 7 d. atsakovės sprendimą sudaryti sutartį įvykus viešojo pirkimo konkursui F4E-ADM-0464 (OL 2012/S, 213-352451) dėl pagrindų sutarties dėl pakopinių paslaugų „Informacinių ir ryšio technologijų (IRT) projektų įgyvendinimas branduolių sintezės energetikos srityje“ teikimo (OL 2013/S 198-342743),
            
         
               —
            
            
               nurodyti atsakovei atlyginti ieškovėms žalą už netektą galimybę sudaryti sutartį,
            
         
               —
            
            
               nurodyti atsakovei atlyginti ieškovėms baudinius nuostolius,
            
         
               —
            
            
               nurodyti atsakovei sumokėti ieškovių bylinėjimosi ir kitas su šiuo ieškiniu susijusias išlaidas, net jeigu ieškinys būtų atmestas.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi dviem pagrindais.
   
               1.
            
            
               Pirmajame ieškinio pagrinde teigiama, kad atsakovė pažeidė ES teisę, nes pasiūlymus vertino ir sutartį sudarė pasibaigus pasiūlymų galiojimo terminui.
            
         
               2.
            
            
               Antrajame ieškinio pagrinde teigiama, kad atsakovė pažeidė ES teisę, nes nesilaikė pareigos motyvuoti. Atsakovė pateikė ieškovėms vertinimo ataskaitą, kurioje nebuvo jokių vertinamųjų pastabų dėl ieškovių pasiūlymo.